### מדריך למורה

### מסכת ביכורים פתיחה + פרק ג משנה א

# הפרשת הביכורים

**משך ההוראה**: שיעור אחד

איזה כיף! הגענו לפרק היפה ביותר שנלמד השנה, אנו מקווים שאתם מתרגשים כמונו. בפרק זה נלווה את אותה המשפחה שליווינו בזמן לימוד מסכת תענית ברגעים הקשים של הציפייה לגשם, ועכשיו אנו זוכים יחד עמה לעלות לירושלים ולהודות לה' על ההצלחה הגדולה שהייתה השנה לגידולים.

נוסח המשנה

**כֵּיצַד מַפְרִישִׁין אֶת הַבִּכּוּרִים?**

**יוֹרֵד אָדָם לְתוֹךְ שָׂדֵהוּ וְרוֹאֶה תְּאֵנָה שֶׁבִּכְּרָה, אֶשְׁכּוֹל שֶׁבִּכֵּר, רִמּוֹן שֶׁבִּכֵּר -**

**קוֹשְׁרוֹ בְּגֶמִי, וְאוֹמֵר: הֲרֵי אֵלּוּ בִּכּוּרִים.**

**רַבִּי שִׁמְעוֹן אוֹמֵר: אַף עַל פִּי כֵן, חוֹזֵר וְקוֹרֵא אוֹתָם בִּכּוּרִים מֵאַחַר שֶׁיִּתָּלְשׁוּ מִן הַקַּרְקַע.**

מבנה:

1. זיהוי הכותרת. פעמים רבות שאלה בפתיחת משנה היא כותרת.
2. זיהוי החולקים במשנה – תנא קמא ורבי שמעון.

תוכן

הקדמה למסכת ביכורים:

מסכת **ביכורים** היא המסכת האחרונה בסדר **זרעים**, והיא עוסקת במצוַת הביכורים.

לאחר העבודה הקשה בשדות ובמטעים מגיע הרגע - הפירות על העצים מתחילים להבשיל! ההתרגשות בשיאה והאדם מחכה לרגע בו יוכל סוף סוף ליהנות מהפירות אותם גידל בעמל כה רב.

ברגעים אלו עלול האדם להתגאות בהצלחתו ולשכוח את מי שנתן לו את הכוח להצליח כך בעבודתו. על כן מְצֻוֶּה כל אדם להקדיש את הביכורים (הפירות הראשונים שמבשילים) לה', ולהביאם לבית המקדש.

כך נאמר בתורה (דברים כו, א-ב)

"וְהָיָה כִּי תָבוֹא אֶל הָאָרֶץ אֲשֶׁר ה' אֱ-לֹהֶיךָ נֹתֵן לְךָ נַחֲלָה, וִירִשְׁתָּהּ וְיָשַׁבְתָּ בָּהּ.

וְלָקַחְתָּ **מֵרֵאשִׁית כָּל פְּרִי הָאֲדָמָה** אֲשֶׁר תָּבִיא מֵאַרְצְךָ אֲשֶׁר ה' אֱ-לֹהֶיךָ נֹתֵן לָךְ, וְשַׂמְתָּ בַטֶּנֶא, וְהָלַכְתָּ אֶל **הַמָּקוֹם אֲשֶׁר יִבְחַר ה'** אֱ-לֹהֶיךָ לְשַׁכֵּן שְׁמוֹ שָׁם".

**פירות משבעת המינים**

את הביכורים מביאים רק מפירות שבעת המינים: חיטה, שעורה, גפן, תאנה, רימון, זית ותמר. גידולים אלו מיוחדים ובהם נשתבחה ארץ ישראל (דברים ח, ז-ח):

"כִּי ה' אֱ-לֹהֶיךָ מְבִיאֲךָ אֶל אֶרֶץ טוֹבָה, אֶרֶץ נַחֲלֵי מָיִם, עֲיָנֹת וּתְהֹמֹת יֹצְאִים בַּבִּקְעָה וּבָהָר. אֶרֶץ **חִטָּה וּשְׂעֹרָה, וְגֶפֶן וּתְאֵנָה וְרִמּוֹן**, אֶרֶץ **זֵית שֶׁמֶן וּדְבָשׁ**".

**זמן קיום המצוָה**

זמן הבאת הביכורים הוא בחודשי הקיץ והסתיו, **מחג השבועות** (בתקופה זו הבשילו השעורים והחיטים) ועד **חנוכה** (הזיתים הם האחרונים להבשיל ובחלק מהשנים הם מבשילים רק בחודש חשוון).

בפרק זה נלמד על השלבים השונים של קיום המצוָה, החל מהקדשת הפירות בעודם על העץ**,** ועד הגעת תהלוכת הביכורים עם הפירות לבית המקדש**.**

(בכיתות חזקות ניתן לדבר גם על שיעור הביכורים – אלו דברים שאין להם שיעור, כלומר, מהתורה אין כמות שחייבים להביא, ומדרבנן אחד משישים.)

המשנה:

המשנה מתארת את הליך הפרשת הפרי, ולמעשה הפיכתו מפרי רגיל, לפרי שיש בו קדושה, קדושת הביכורים. כאשר אדם מגיע לעץ לאחר העמל הרב שהשקיע בגידולו, ורואה סוף סוף פירות שמתחילים להבשיל, הוא שמח מאוד. כאן עליו לנתב את השמחה לכיוון הרצוי – הודיה לה' על ההצלחה, ולא חס ושלום לגאווה. מעשה הקדשת הפירות, בעודם על העץ, יכוון את מחשבתו מיד לכיון הרצוי.

נלמד על פי האיורים שבחוברת את הפעולות שעל האדם לעשות לפי תנא קמא, ואת הפעולה שהוסיף רבי שמעון. נשים לב בעזרת האיורים שהתלמידים הבינו שיש כאן שתי פעולות מוסכמות, ופעולה נוספת שעושים רק לפי רבי שמעון.

משמעות

חגי: זה מדהים! עד לפני רגע הרימון שעל העץ היה רימון רגיל, וכשבעל העץ אומר: "הרי אלו ביכורים" הרימון הוא כבר לא רימון רגיל, הוא רימון שמיועד לביכורים!

יעל: זה מראה כמה כוח יש לדיבור שלנו. אנחנו צריכים לחשוב טוב טוב איך לנצל את הכוח הזה לטובה.

חגי: ולא פחות, להיזהר לא להשתמש בו לרעה.

משימה:

כִּתבו שתי דוגמאות לדברים חיוביים שאנו יכולים לעשות בעזרת **הדיבור**.

ממה עלינו להישמר?

מושגי תוכן

ביכורים – ראו לעיל.

הפרשת הביכורים – הקדשת הפירות לביכורים.